Diari Oficial de la Generalitat Valenciana


Sumari del DOGV 9741, del 07-12-2023 (2023/12307)

DECRET LLEI 13/2023, de 5 de desembre, del Consell, pel qual es regulen la comunicació d'informació a la Generalitat per les empreses comercialitzadores de referència per a la gestió del bo social tèrmic i altres mesures relacionades de caràcter social.
-------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2023/12/05/1/dof/vci/html**

### Dades del document

Número de DOGV
:   9741

Data del DOGV
:   07-12-2023

Secció del DOGV
:   I. DISPOSICIONS GENERALS

Número del document
:   2023/12213


Data del document
:   05-12-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Decret llei

Descriptors 

:   * Conselleria d'Innovació, Indústria, Comerç i Turisme
    * legislació

DECRET LLEI 13/2023, de 5 de desembre, del Consell, pel qual es regulen la comunicació d'informació a la Generalitat per les empreses comercialitzadores de referència per a la gestió del bo social tèrmic i altres mesures relacionades de caràcter social. [2023/12750]  
PREÀMBUL  
  
El bo social tèrmic va ser creat mitjançant el Reial decret llei 15/2018, de 5 d'octubre, de mesures urgents per a la transició energètica i la protecció dels consumidors i de les consumidores, com a part de la política de lluita contra la pobresa energètica i inspirat en els principis reformadors que es formularien en l'Estratègia nacional contra la pobresa energètica 2019-2024.  
El bo social tèrmic, finançat a càrrec dels pressupostos generals de l'Estat, però gestionat i pagat per les comunitats autònomes, es configura com un programa de concessió directa d'ajudes destinades a pal·liar la pobresa energètica en persones consumidores vulnerables, pel que fa a energia destinada a calefacció, aigua calenta sanitària o cuina. Es tracta d'una mesura protectora per a les persones consumidores més vulnerables davant l'escalada i les oscil·lacions generalitzades dels preus de l'energia i, en concret, del gas natural i altres hidrocarburs afectats per les fortes tensions en els mercats internacionals.  
  
Tal com ha sigut delimitat en el Reial decret llei 15/2018, les persones beneficiàries del bo seran aquelles que hagen sigut beneficiàries del bo social d'electricitat a 31 de desembre de l'any anterior.  
L'any 2020 es va dictar la Sentència 134/2020, de 23 de setembre, de 2020, del Tribunal Constitucional, que va resoldre el recurs d'inconstitucionalitat 4178-2019, interposat pel Govern basc, en relació amb diversos preceptes del Reial decret llei 15/2018. Entre altres, va quedar anul·lat l'article 11 que preveia l'obligació de les empreses comercialitzadores de referència de facilitar a l'òrgan competent de l'Administració general de l'Estat les dades personals de les persones beneficiàries del bo social d'electricitat el 31 de desembre de l'any anterior.  
  
El Tribunal Constitucional va considerar que això excedia les facultats estatals en relació amb l'ajuda per estar directament vinculat a les tasques de gestió que són competència de les comunitats autònomes.  
  
La declaració d'inconstitucionalitat d'aquest precepte dificulta actualment l'accés per part de les comunitats autònomes a una sèrie de dades que estan en poder de les empreses comercialitzadores de referència, i que són imprescindibles per a la gestió i l'abonament del bo social tèrmic.  
La cessió d'aquestes dades ha d'estar avalada per una norma amb rang de llei d'acord amb el que es preveu en l'article 6.1.c del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades, i pel qual es deroga la Directiva 95/46/CE (Reglament general de protecció de dades), així com en l'article 8 de la Llei orgànica 3/2018, de 5 de desembre, de protecció de dades personals i garantia dels drets digitals, norma que va suposar l'adaptació de la normativa del reglament UE esmentat a la normativa espanyola.  
D'aquesta manera, la comunicació de les dades personals de les persones beneficiàries del bo social d'electricitat per les comercialitzadores de referència a l'òrgan competent per a la tramitació i el pagament del bo social tèrmic estaria emparada per una obligació legal.  
A això ha d'afegir-se ara la necessitat de comunicar a l'Entitat Pública de Sanejament d'Aigües Residuals de la Comunitat Valenciana (EPSAR) les dades de les persones beneficiàries del bo social tèrmic, en virtut del que es disposa en l'article segon del Decret llei 11/2023, de 29 de setembre, del Consell, per a minimització de l'impacte sobre les famílies i empreses del pagament del cànon de sanejament ajornat pel Decret llei 6/2022, de 8 de juliol, i pel Decret llei 19/2022, de 30 de desembre, del Consell, i amb el caràcter temporal previst en l'article primer d'aquest Decret llei 11/2023.  
D'acord amb tot això, el decret llei s'estructura en dos articles reguladors del contingut de la informació que han de subministrar les comercialitzadores de referència i cedir a l'EPSAR, i inclou també dues disposicions addicionals relatives a la protecció d'eixes dades personals que seran objecte de comunicació i tractament, a més de dues disposicions transitòries i dues disposicions finals.  
L'aprovació d'aquesta norma es revela urgent tant per la necessitat d'afrontar la gestió i el pagament del bo social tèrmic com per la recent publicació de l'esmentat Decret llei 11/2023, ja que l'obtenció dels avantatges econòmics de caràcter social previstos en aquest decret llei es vincula a la condició de persona beneficiària del bo social tèrmic.  
  
Així doncs, la situació de vulnerabilitat inicialment exposada, la pujada constant dels tipus d'interés i la repercussió que sobre els preus de l'energia suposarà el recent conflicte palestí-israelià requerixen l'aprovació de mesures urgents de caràcter economicosocial; en aquest sentit, hi concorren les circumstàncies d'extraordinària i urgent necessitat que, d'acord amb l'article 44.4 de l'Estatut d'Autonomia de la Comunitat Valenciana, faculten el Consell per a adoptar disposicions legislatives provisionals mitjançant decrets llei, sotmesos en tot cas a debat i votació en les Corts Valencianes.  
Aquest decret llei s'ajusta als principis de bona regulació recollits en l'article 129.1 de la Llei 39/2015, d'1 d'octubre, del procediment administratiu comú de les administracions públiques. En concret, es complixen els principis de necessitat i eficàcia, ja que la raó d'interés general en què es funda la norma respon a la necessitat de regular mesures urgents d'ajuda a les persones que tenien la consideració de beneficiàries del bo social d'electricitat, sense perjudici de la gestió d'altres mesures de caràcter social que estiguen o puguen estar associades a la consideració de persona beneficiària del bo social tèrmic.  
  
De la mateixa manera, la seua adopció respon al principi de proporcionalitat, ja que únicament se sol·licita la cessió d'aquella informació imprescindible per a la gestió i el pagament del bo social tèrmic o de l'adopció de mesures econòmiques vinculades a la percepció d'aquest. A més, contribuïx a la satisfacció del principi de seguretat jurídica, tenint en compte que d'aquesta manera es legitima tant la comunicació de la informació per part de les empreses comercialitzadores de referència a la Generalitat com el tractament de les dades personals de les persones usuàries del bo social tèrmic i d'altres possibles mesures socials de la Generalitat per l'òrgan competent; es respecta el principi d'eficiència, ja que amb la comunicació d'informació per part de les companyies a la Generalitat s'evita imposar noves càrregues administratives a les persones beneficiàries.  
Finalment, quant al principi de transparència, vista la urgència per a l'aprovació d'aquesta norma, s'exceptuen els tràmits de consulta pública i d'audiència i informació públiques, de conformitat amb l'article 133.4 de la Llei 39/2015, d'1 d'octubre.  
D'acord amb el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, les competències en matèria d'energia corresponen a la Conselleria d'Innovació, Indústria, Comerç i Turisme.  
  
Per tot això, en virtut del que es disposa en els articles 44, 49 i 50 de la Llei 5/1983, de 30 de desembre, de la Generalitat, del Consell, de l'article 58 de la Llei 5/1983, de 30 de desembre, de la Generalitat, del Consell, i a proposta de la consellera d'Innovació, Indústria, Comerç i Turisme, amb deliberació prèvia del Consell en la reunió de 5 de desembre de 2023,  
  
  
DECRETE  
  
Article primer. Comunicació d'informació per les empreses comercialitzadores de referència per a la gestió del bo social tèrmic i altres mesures de caràcter social  
Amb l'única finalitat de poder determinar l'import de l'ajuda del bo social tèrmic —o d'altres mesures de caràcter social vinculades a la percepció d'aquest bo— i procedir al pagament, les empreses comercialitzadores de referència hauran de remetre a la conselleria o entitat que la Generalitat determine com a competent per a la gestió i el pagament del bo social tèrmic o per a l'adopció de les ajudes corresponents, abans del 30 de gener de cada any, una llista dels seus clients a la Comunitat Valenciana que siguen beneficiaris del bo social d'electricitat a data 31 de desembre de l'any anterior.  
  
Article segon. Informació que facilitaran les companyies comercialitzadores  
La llista a què es referix l'article anterior haurà d'incloure en format digital, operable informàticament, la següent informació:  
a) Nom, cognoms i número del document nacional d'identitat (DNI) o número d'identitat d'estranger (NIE) de la persona beneficiària del bo social d'electricitat.  
b) Domicili complet del subministrament, amb indicació de via, número, codi postal i municipi.  
c) Domicili complet a l'efecte de notificació, indicant via, número, codi postal i municipi.  
d) Determinació del grau de vulnerabilitat: persona consumidora vulnerable, vulnerable severa o en risc d'exclusió social.  
e) Dades actualitzades del compte bancari.  
f) Telèfon i adreça de correu electrònic.  
g) Codi universal de punt de subministrament (CUPS).  
  
  
DISPOSICIONS ADDICIONALS  
  
Primera. Protecció de dades de caràcter personal  
1. Els tractaments de dades personals que es facen en compliment d'aquesta norma s'hauran d'ajustar al que es disposa en el règim jurídic europeu i estatal en matèria de protecció de dades de caràcter personal.  
Les dades personals obtingudes per l'Administració per a l'exercici de les competències regulades en el Reial decret llei 15/2018 seran utilitzades amb les finalitats i els límits previstos en aquesta i en aquest decret llei.  
2. Tractament de les dades personals relatiu a la comunicació de dades efectuada per les empreses comercialitzadores als òrgans competents de l'Administració de la Generalitat per a la tramitació i el pagament del bo social tèrmic.  
a) Finalitats: la recopilació de dades, per part de l'Administració, de les persones beneficiàries del bo social d'electricitat, tenint en compte que aquests ho són, també, del bo social tèrmic a l'efecte de fer la gestió adequada del pagament d'aquest.  
b) Els responsables del tractament són: la companyia comercialitzadora de referència, que actua com a cedent de les dades personals, i la Conselleria o l'entitat que la Generalitat determine com a competent per a la gestió i el pagament del bo social tèrmic o per a l'adopció de les ajudes corresponents, que actua com a cessionària.  
c) La base jurídica del tractament és el compliment d'una obligació legal en relació amb el que s'establix, entre altres, en les següents normes: article primer d'aquest decret llei; el Reial decret llei 15/2018, de 5 d'octubre; la Llei 3/2017, de 3 de febrer, per a pal·liar i reduir la pobresa energètica (electricitat, aigua i gas) a la Comunitat Valenciana i, en últim terme, per a l'aplicació dels principis rectors de la política social i econòmica de la Constitució Espanyola.  
d) Minimització de dades: les dades, objecte de tractament es limitaran a les regulades en l'article segon d'aquest decret llei.  
e) Fonts i exactitud de les dades: les companyies comercialitzadores obtindran les dades directament de les persones interessades que sol·liciten el bo social elèctric.  
Cadascun dels responsables del tractament ha de garantir l'exactitud de les dades per la font de procedència.  
f) Transparència: en virtut de la referida procedència de les dades obtingudes, les companyies comercialitzadores, quan reben les sol·licituds de bons socials elèctrics, hauran d'informar les persones sol·licitants, beneficiàries del bo, de les cessions de dades realitzades a les administracions competents amb la finalitat que aquests puguen fer la gestió adequada del pagament del bo social tèrmic.  
g) Seguretat de les dades: en la transmissió de la informació s'aplicaran mesures tècniques i organitzatives apropiades per a garantir un nivell de seguretat adequat al risc, que, si és el cas, incloga, entre altres, el xifratge de dades personals, la capacitat de garantir la confidencialitat de la informació de manera que només hi tinga accés el personal autoritzat per a això i s'establisquen processos de verificació, avaluació i valoració regulars de l'eficàcia de les mesures tècniques i organitzatives per a garantir la seguretat del tractament.  
En tot cas, les mesures de seguretat aplicables a la transmissió hauran de seguir el que s'establix en el Reial decret 311/2022, de 3 de maig, pel qual es regula l'esquema nacional de seguretat, amb base en la categorització realitzada del sistema i del resultat de l'anàlisi de riscos o avaluació d'impacte realitzada.  
h) Exercici de drets: les persones interessades, beneficiàries del bo social elèctric i tèrmic, podran exercir els seus drets de protecció de dades:  
- En el cas del bo social d'electricitat, davant la companyia comercialitzadora.  
- En el cas del bo social tèrmic, davant la conselleria o entitat que la Generalitat determine com a competent per a la gestió i el pagament del bo social tèrmic o per a l'adopció de les ajudes corresponents. L'exercici d'aquests drets s'ha de garantir seguint la normativa general de protecció de dades.  
3. Tractament de dades personals relatiu a la recollida i conservació de les dades personals de les persones beneficiàries del bo social tèrmic  
  
a) Finalitats: l'adequada gestió del pagament del bo, l'accés de la persona beneficiària a la informació relativa al seu bo i les possibles renúncies a aquest.  
b) El responsable del tractament és la conselleria o entitat que la Generalitat determine com a competent per a la gestió i el pagament del bo social tèrmic o per a l'adopció de les ajudes corresponents.  
c) La base jurídica del tractament és el compliment d'una missió realitzada en interés públic en relació amb el que s'establix, entre altres, en les següents normes: el present decret llei, el Reial decret llei 15/2018, de 5 d'octubre; la Llei 3/2017, de 3 de febrer, per a pal·liar i reduir la pobresa energètica (electricitat, aigua i gas) a la Comunitat Valenciana i, en últim terme, per a l'aplicació dels principis rectors de la política social i econòmica de la Constitució Espanyola.  
d) Minimització de dades: les dades tractades per l'Administració s'han de limitar a les regulades en l'article segon del present decret llei i aquelles necessàries per a realitzar el pagament i tramitar renúncies.  
e) Fonts i exactitud de les dades: les dades personals són recaptades de les companyies comercialitzadores de referència (del sector elèctric).  
  
El responsable del tractament garantirà l'exactitud de les dades per la font de procedència.  
f) Cessió o comunicació de dades (categoria de destinataris de les dades): les dades personals seran cedides a l'Entitat Pública de Sanejament d'Aigües Residuals de la Comunitat Valenciana (d'ara en avant, EPSAR) per a la gestió de les bonificacions regulades en el Decret llei 11/2023, de 29 de setembre, i, si és el cas, a altres departaments o entitats públiques de la Generalitat als efectes previstos en l'article primer d'aquest decret llei.  
g) Transparència: en virtut de la referida procedència de les dades obtingudes, el responsable del tractament, quan reba les dades des de les companyies comercialitzadores, haurà de complir amb el que s'establix en l'article 14 del Reglament (UE) 2016/679, del Parlament Europeu i del Consell, i haurà de proporcionar, a les persones interessades, la informació sobre protecció de dades conforme a aquest article a tot tardar en el moment de la primera comunicació a la persona interessada.  
h) Seguretat de les dades: En el tractament de les dades personals, tenint en compte que es tracta d'un col·lectiu vulnerable, s'aplicaran mesures tècniques i organitzatives apropiades per a garantir un nivell de seguretat adequat al risc. En tot cas, les mesures de seguretat aplicables a la transmissió hauran de seguir el que s'establix en el Reial decret 311/2022, de 3 de maig, pel qual es regula l'esquema nacional de seguretat, amb base en la categorització realitzada del sistema i del resultat de l'anàlisi de riscos o avaluació d'impacte realitzada.  
i) Exercici de drets: les persones interessades, beneficiàries del bo social tèrmic, podran exercir els seus drets d'accés, rectificació, supressió i oposició davant el responsable del tractament, això és, la conselleria o entitat que la Generalitat determine com a competent per a la gestió i el pagament del bo social tèrmic o per a l'adopció de les ajudes corresponents. L'exercici d'aquests drets s'ha de garantir seguint la normativa general de protecció de dades.  
j) Publicacions: Les publicacions que, si és el cas, es puguen realitzar en relació amb la gestió i el pagament del bo social tèrmic no poden contindre dades de persones físiques identificades o identificables, i s'hauran d'aplicar les salvaguardes previstes en l'article 46 de la Llei 39/2015, d'1 d'octubre, del procediment administratiu comú de les administracions públiques.  
  
Segona. Comunicacions de dades per a l'aplicació de les bonificacions al cànon de sanejament  
En virtut de les obligacions establides per l'article segon del Decret llei 11/2023, de 29 de setembre, del Consell, per a minimització de l'impacte sobre les famílies i empreses del pagament del cànon de sanejament ajornat pel Decret llei 6/2022, de 8 de juliol, i pel Decret llei 19/2022, de 30 de desembre, del Consell, la conselleria o entitat que la Generalitat determine com a competent per a la gestió i el pagament del bo social tèrmic procedirà a la comunicació de les dades personals de les persones beneficiàries d'aquest a l'EPSAR, cosa que suposa un tractament de dades de caràcter personal amb les següents condicions:  
  
1. Els tractaments de dades personals que es facen en compliment d'aquesta disposició s'han d'ajustar al que es disposa en el règim jurídic europeu i estatal en matèria de protecció de dades de caràcter personal.  
  
2. Tractament de les dades personals relatiu a la comunicació de dades efectuada per la Conselleria o entitat competent en matèria de bo social tèrmic a l'EPSAR.  
a) Finalitats: recopilació de dades, per part de l'EPSAR, de les persones beneficiàries del bo social tèrmic, ja que aquests són, també, beneficiàries de bonificacions en el cànon de sanejament  
b) Els responsables del tractament són: la conselleria o entitat que la Generalitat determine com a competent per a la gestió i el pagament del bo social tèrmic, que actua com a cedent de les dades personals, i l'EPSAR, que actua com a cessionària.  
c) La base jurídica del tractament és el compliment d'una obligació legal en relació amb el que s'establix, entre altres, en les següents normes: Decret llei 11/2023, de 29 de setembre, del Consell; Reial decret llei 15/2018, de 5 d'octubre; Llei 3/2017, de 3 de febrer, per a pal·liar i reduir la pobresa energètica (electricitat, aigua i gas) a la Comunitat Valenciana i, en últim terme, per a l'aplicació dels principis rectors de la política social i econòmica de la Constitució Espanyola.  
  
d) Minimització de dades: les dades recollides per l'EPSAR s'han de limitar a les regulades en l'article segon del present decret llei.  
e) Fonts i exactitud de les dades: la Conselleria o entitat competent en matèria de bo social tèrmic no obté les dades directament de les persones interessades, sinó de les companyies comercialitzadores elèctriques.  
Els responsables del tractament han de garantir l'exactitud de les dades per la font de procedència.  
f) Transparència: en virtut de la procedència referida de les dades obtingudes, la conselleria o entitat que la Generalitat determine com a competent per a la gestió i el pagament del bo social tèrmic ha d'incloure, en la informació subministrada a les persones beneficiàries d'aquest, les cessions de dades realitzades a l'EPSAR amb la finalitat que aquesta puga fer la gestió adequada de la bonificació del cànon de sanejament.  
  
g) Seguretat de les dades: en la transmissió de la informació s'aplicaran mesures tècniques i organitzatives apropiades per a garantir un nivell de seguretat adequat al risc que, si és el cas, incloga, entre altres, el xifratge de dades personals, la capacitat de garantir la confidencialitat de la informació de manera que només hi tinga accés el personal autoritzat per a això i s'establisquen processos de verificació, avaluació i valoració regulars de l'eficàcia de les mesures tècniques i organitzatives per a garantir la seguretat del tractament.  
  
En tot cas, les mesures de seguretat aplicables a la transmissió hauran de seguir el que s'establix en el Reial decret 311/2022, de 3 de maig, pel qual es regula l'esquema nacional de seguretat, amb base en la categorització realitzada del sistema i del resultat de l'anàlisi de riscos o avaluació d'impacte realitzada.  
h) Exercici de drets: les persones interessades, beneficiàries del bo social tèrmic i de la bonificació al cànon de sanejament, podran exercir els seus drets de protecció de dades:  
- En el cas del bo social tèrmic, davant la conselleria o entitat que la Generalitat determine com a competent per a la gestió i el pagament del bo social tèrmic.  
- En el cas de la bonificació del cànon de sanejament, davant l'EPSAR.  
L'exercici d'aquests drets s'ha de garantir seguint la normativa general de protecció de dades.  
4. L'EPSAR, cessionària de la informació, haurà d'aplicar al tractament de les dades, posterior a la cessió i consistent en la recollida i conservació de les dades personals de les persones beneficiàries, les mesures tècniques i organitzatives necessàries en funció del risc, que s'han d'ajustar, almenys, al que s'establix en l'apartat 3 de la disposició addicional primera del present decret llei.  
  
  
DISPOSICIONS TRANSITÒRIES  
  
Primera. Gestió i pagament del bo social tèrmic per l'Institut Valencià de Competitivitat Empresarial (IVACE)  
Serà l'Institut Valencià de Competitivitat Empresarial (IVACE) l'entitat de la Generalitat competent per a la gestió i el pagament del bo social tèrmic des de l'exercici 2020 i mentre no s'assigne una altra conselleria o entitat.  
  
Segona. Caràcter temporal de la comunicació d'informació de les persones beneficiàries del bo social tèrmic a l'Entitat Pública de Sanejament d'Aigües Residuals de la Comunitat Valenciana (EPSAR)  
1. La transmissió de la informació de les persones beneficiàries del bo social tèrmic a l'EPSAR s'ha de limitar al marc temporal previst en el Decret llei 11/2023, de 29 de setembre, del Consell.  
2. La informació que s'ha de facilitar és la següent:  
a) Nom, cognoms i número del document nacional d'identitat (DNI) o NIE de la persona beneficiària del bo social tèrmic.  
b) Domicili complet del subministrament, amb indicació de via, número, codi postal i municipi.  
c) Determinació del grau de vulnerabilitat: persona consumidora vulnerable, vulnerable severa o en risc d'exclusió social.  
  
  
DISPOSICIONS FINALS  
  
Primera. Habilitació de desplegament normatiu  
S'habilita el Consell per a dictar les disposicions necessàries per a l'execució i el desplegament del present decret llei.  
  
Segona. Entrada en vigor  
Aquest decret llei entra en vigor l'endemà de publicar-se en el Diari Oficial de la Generalitat Valenciana.  
  
Alacant, 5 de desembre de 2023  
  
El president de la Generalitat,  
CARLOS MAZÓN GUIXOT  
  
La consellera d'Innovació, Indústria, Comerç i Turisme  
NURIA MONTES DE DIEGO


Còpia Permalink ELI